**H ΤΡΟΜΟΚΡΑΤΙΑ ΔΕ ΜΑΣ ΣΤΑΜΑΤΑ!! ΑΓΩΝΑΣ ΓΙΑ ΔΗΜΟΣΙΑ ΚΑΙ ΔΩΡΕΑΝ ΠΑΙΔΕΙΑ!**

Tο Δ.Σ. του Συλλόγου Εκπαιδευτικών Ν.Ιωνίας-Ηρακλείου-Μεταμόρφωσης-Λυκόβρυσης «Γ.ΣΕΦΕΡΗΣ»  χαιρετίζει τους συναδέλφους που την Παρασκευή 1 Οκτωβρίου συμμετείχαν στο εκπαιδευτικό συλλαλητήριο.

Χιλιάδες εκπαιδευτικοί διαδηλώσαμε  στο κέντρο της Αθήνας ενάντια στην ποινικοποίηση του αγώνα μας,  ενάντια στον αυταρχικό κατήφορο του υπουργείου Παιδείας, που ζήτησε  να κριθεί παράνομη και καταχρηστική η «απεργία - αποχή»  ενάντια στην «αξιολόγηση» των σχολείων και του εκπαιδευτικού έργου, κάτι που υιοθετήθηκε τελικά από το δικαστήριο. Αψηφήσαμε την αστυνομική αγριότητα και διαμηνύσαμε πως θα συνεχίσουμε τον αγώνα ενάντια στην αντιεκπαιδευτική πολιτική.

   Φτάνοντας στη Βουλή αφού πρώτα μας απαγορεύτηκε να προσεγγίσουμε από ισχυρή αστυνομική δύναμη μας επιτέθηκαν.

     Οι διαδηλωτές αψηφήσαμε  την προσπάθεια της κυβέρνησης να επιβάλει σιωπητήριο για την επιβολή της αντιεκπαιδευτικής πολιτικής, παραμείναμε συγκεντρωμένοι στην οδό Γεωργίου Α’, φωνάζοντας συνθήματα και απαιτώντας να συνεχίσουμε  την πορεία μας προς τα Προπύλαια.

Μέλη των Συλλόγων Εκπαιδευτικών Πρωτοβάθμιας Εκπαίδευσης και των ΕΛΜΕ της Αττικής, απλώσαμε  πανό κατά του νόμου Χατζηδάκη, τον οποίο αξιοποίησε το υπουργείο Παιδείας για να ποινικοποιήσει την απεργία - αποχή ενάντια στην αντιδραστική αξιολόγηση.

     Παραμένοντας  για αρκετή ώρα συγκεντρωμένοι στην οδό Γεωργίου Α’, έξω από το ξενοδοχείο «Μεγάλη Βρετάνια», μπροστά στην άρνηση των αστυνομικών δυνάμεων να μας επιτρέψουν να συνεχίσουμε προς τα Προπύλαια, με βάση τον αντιδραστικό νόμο για την απαγόρευση των διαδηλώσεων, συνεχίσαμε  την πορεία στην οδό Φιλελλήνων φτάνοντας στον σταθμό «Ακρόπολη».

Σημειώνεται ότι η αστυνομία επιτέθηκε με κρότου λάμψης και χημικά και κατά των φωτορεπόρτερ και δημοσιογράφων που κάλυπταν, προφανώς για να απομακρυνθούν και να μην καταγράψουν την αγριότητα κατά των ανθρώπων που διδάσκουν τα παιδιά του λαού.

Τώρα είναι ώρα να δυναμώσει η πάλη μας.  Έχουμε τη δύναμη να ακυρώσουμε τα κατάπτυστα σχέδιά τους , να παραμείνουν οι νόμοι τους στα χαρτιά συσπειρωμένοι στο σωματείο μας, συλλογικά και μαζικά σε κάθε σύλλογο διδασκόντων, με συμπόρευση και κοινή δράση με τους γονείς, τους μαθητές και όλους τους εργαζόμενους

 Η τρομοκρατία και αυταρχισμός δεν έχουν θέση ούτε στα σωματεία μας  ούτε στα σχολειά μας.

ΤΟ  ΔΣ

**ΚΡΕΣΕΝΤΟ ΒΙΑΣ ΚΑΙ ΑΥΤΑΡΧΙΣΜΟΥ ΑΠΟ ΤΗΝ ΚΥΒΕΡΝΗΣΗ ΑΠΕΝΑΝΤΙ ΣΤΟΥΣ ΑΓΩΝΙΖΟΜΕΝΟΥΣ ΕΚΠΑΙΔΕΥΤΙΚΟΥΣ**

Το Δ.Σ. του ΣΕΠΕ « Γ. ΣΕΦΕΡΗΣ » καταγγέλλει την άγρια επίθεση και την βίαιη καταστολή της κυβέρνησης ενάντια στην κινητοποίηση χιλιάδων εκπαιδευτικών που διαδήλωσαν την Παρασκευή 1/10 στο κέντρο της Αθήνας ενάντια στην αντιεκπαιδευτική πολιτική του Υπ. Παιδείας.

Μετά την προσφυγή της Κεραμέως στα δικαστήρια εναντίον της απεργίας – αποχής στην οποία συμμετείχε η συντριπτική πλειοψηφία των εκπαιδευτικών η κυβέρνηση καταφεύγει σε άλλη μια προσπάθεια επίδειξης πυγμής σε όσους αγωνίζονται για την υπεράσπιση του δημόσιου σχολείου.

Δεν της είναι αρκετό η ποινικοποίηση των αγώνων αλλά θέλει και την πλήρη φίμωση και την καταστολή τους. Θέλει να επιβάλει με κάθε μέσο την πολιτική της που έχει απορριφθεί από το σύνολο της εκπαιδευτικής κοινότητας.

**Σήμερα αποδείχθηκε ότι την κυβέρνηση την έχει κυριέψει ο φόβος από τις μαζικές αγωνιστικές κινητοποιήσεις των εκπαιδευτικών.**

Το χτύπημα του συλλαλητηρίου, τα χημικά και οι αύρες που επιστρατεύτηκαν είναι τελικά το «ευχαριστώ» του Υπουργείου Παιδείας, στους εκπαιδευτικούς που κράτησαν όρθιο το σχολείο την περίοδο της πανδημίας, που δίνουν τον καλύτερο εαυτό τους καθημερινά μέσα στις τάξεις κάτω από αντίξοες συνθήκες χωρίς καμιά υποστήριξη.

**Είναι αυτό το Υπουργείο που από τη μια στέλνει τα ΜΑΤ να χτυπάνε μια διαδήλωση δασκάλων και καθηγητών και την άλλη στιγμή κρατά ίσες αποστάσεις ανάμεσα σε φασιστικές εγκληματικές συμμορίες και σε όσους αγωνίζονται για μόρφωση, δουλειά και ζωή με δικαιώματα.**

**Ένα είναι σίγουρο. Όσα ΜΑΤ και αν επιστρατεύσουν, όσες αύρες και χημικά και αν ρίξουν οι εκπαιδευτικοί δεν τρομοκρατούνται.** Μαζί με τους γονείς και τους μαθητές θα αντιπαλέψουν τα σχέδια της κυβέρνησης να μετατρέψει την μόρφωση σε ακριβοπληρωμένο εμπόρευμα, να φτιάξει σχολεία πολλών ταχυτήτων, να υψώσει νέους ταξικούς φραγμούς στα νέα παιδιά.

**Συνεχίζουμε πιο αποφασιστικά ακόμα πιο μαζικά.**

Με τη συμμετοχή μας στη μεγάλη σύσκεψη την Τρίτη στις 18:00 στο Σπόρτινγκ μαζί με τα σωματεία του Δημόσιου και Ιδιωτικού Τομέα για να συντονίσουμε τη δράση μας και να ακυρώσουμε στο σύνολο του τον νόμο έκτρωμα του Χατζηδάκη.

Με νέες κινητοποιήσεις τις επόμενες ημέρες, με έκτακτες Γ.Σ, για να βάλουμε φραγμό στην αντιεκπαιδευτική πολιτική!

**Η τρομοκρατία και η ποινικοποίηση των αγώνων δεν θα περάσει!**

**Ο ΠΡΟΕΔΡΟΣ                                                                         Η ΓΡΑΜΜΑΤΕΑΣ**

**ΚΩΣΤΑΣ ΚΑΤΙΜΕΡΤΖΟΓΛΟΥ                                      ΝΤΙΑΝΑ  ΛΙΑΚΟΥ**

**Καταγγελία για φασιστικές επιθέσεις**

To Δ.Σ. του ΣΕΠΕ « Γ. ΣΕΦΕΡΗΣ » καταγγέλλει την εγκληματική δράση φασιστικών, χρυσαυγίτικων και ναζιστικών ομάδων που εδώ και ημέρες ανενόχλητα έχουν μετατρέψει τα ΕΠΑΛ της Σταυρούπολης και του Ευόσμου στη Θεσσαλονίκη σε ορμητήρια για να εξαπολύουν εγκληματικές επιθέσεις με ξύλα, λοστάρια, πέτρες, ακόμα και βόμβες μολότοφ, σε γονείς, μαθητές και φοιτητές.

**Είναι ανατριχιαστικό και μόνο το γεγονός ότι τα συγκεκριμένα φασιστοειδή, φτάνουν στο σημείο να απειλούν εκλεγμένους μαθητές στα 15μελή, μετανάστες μαθητές  και να ξυλοκοπούν μαθητές που μπήκαν εμπόδιο στην απάνθρωπη δράση τους.** Επιδιώκουν να φοβίσουν και να τρομοκρατήσουν σε μια περίοδο που δυναμώνει ο αγώνας στα σχολεία ενάντια στην αντιεκπαιδευτική πολιτική.

**Πριν ένα χρόνο τέτοιες μέρες ο λαός και η νεολαία βροντοφώναζαν σε όλη τη χώρα: «Οι ναζιστές δολοφόνοι στην φυλακή».** Ένα χρόνο μετά τη καταδίκη Χρυσής Αυγής, αποδεικνύεται ότι το αυγό του φιδιού, το δηλητήριο του φασισμού είναι εδώ. Ο αγώνας για το τσάκισμα του φασισμού πρέπει να δυναμώσει. Η ανοχή από οποιονδήποτε (κρατικούς μηχανισμούς, πολιτικούς σχηματισμούς, κλπ.) είναι συνενοχή στο έγκλημα.

**Καταγγέλλουμε την πολιτική ηγεσία του Υπουργείου Παιδείας** όπου με μια απαράδεκτη και προκλητική ανακοίνωση, αντί να καταδικάσει τα θρασύδειλα φασιστοειδή προβαίνει σε απαράδεκτους συμψηφισμούς και πίσω από γενικόλογες διατυπώσεις ουσιαστικά ταυτίζει τους αγώνες των νέων ενάντια στον φασισμό με τα εγκληματικά φασιστικά στοιχεία. **Η ανακοίνωση του υπουργείου Παιδείας, περί “μεμονωμένων ομάδων” στην ουσία ξεπλένει του φασίστες.**

**Την ίδια στιγμή που ανέχονται τους φασίστες, στοχοποιεί τον αγώνα των εκπαιδευτικών σέρνοντας τις Ομοσπονδίες μας στις αίθουσες δικαστηρίων για την ποινικοποίηση της απεργίας – αποχής, χτυπούν με ΜΑΤ και χημικά τις κινητοποιήσεις μας.**

Η αποκάλυψη της ιστορικής αλήθειας, της εγκληματικής ιδεολογίας και δράσης του φασισμού είναι καθήκον κάθε εκπαιδευτικού. Είναι καθήκον μας η διαπαιδαγώγηση της νέας γενιάς με της αξίες της αλληλεγγύης, της συλλογικότητας και του αγώνα, η διαπαιδαγώγηση μαθητών μας ώστε μέσα και έξω από το σχολείο να αντιπαλεύουν τον φασισμό και όσους τον ανέχονται.

Έξω οι φασίστες από τα σχολεία και τους χώρους δουλειάς. Οι εκπαιδευτικοί, οι μαθητές και οι γονείς θα αποκρούσουμε ξανά το φασιστικό δηλητήριο! **Απομονώνουμε τους φασίστες από τα σχολεία και τις σχολές, από τις γειτονιές και τους χώρους δουλείας. Ξεσκεπάζουμε την εγκληματική δράση και ιδεολογία τους.**

              Ο ΠΡΟΕΔΡΟΣ                                                                      Η ΓΡΑΜΜΑΤΕΑΣ

ΚΩΣΤΑΣ ΚΑΤΙΜΕΡΤΖΟΓΛΟΥ                                          ΝΤΙΑΝΑ  ΛΙΑΚΟΥ